A BIZOTTSÁG 1999/2002/EK RENDELETE

(2002. november 8.)

a 2019/93/EK tanácsi rendeletnek a kisebb égei-tengeri szigeteken a szőlőültetvényeket érintő egyedi támogatási rendszer tekintetében történő alkalmazására vonatkozó részletes szabályok megállapításáról

AZ EURÓPAI KÖZÖSSÉGEK BIZOTTSÁGA,

tekintettel az Európai Közösséget létrehozó szerződésre,

tekintettel a legutóbb a 442/2002/EK rendelettel[1] módosított, az egyes mezőgazdasági termékek vonatkozásában a kisebb égei-tengeri szigetek javára hozott egyedi intézkedések bevezetéséről szóló, 1993. július 19-i 2019/93/EGK tanácsi rendeletre[2] és különösen annak 9. cikkére,

mivel:

(1) A 2019/93/EGK rendelet 9. cikke hektáronkénti átalánytámogatást ír elő az Égei-tenger kisebb szigeteinek hagyományos termőterületein az m.t. minőségi borok előállítása céljából termesztett szőlők folyamatos termeléséhez.

(2) A hektáronkénti átalánytámogatás kiutalásához az érdekelt félnek (bortermelői csoport vagy szervezet) először a hatáskörrel rendelkező hatóságok által jóváhagyott programon alapuló, a borminőség javítását célzó intézkedést kell benyújtania.

(3) A 2019/93/EK rendelet 1. cikkének (8) bekezdése megszünteti a minőségi likőrborok érlelésére adott támogatást, mivel a rövid tárolási időszak miatt azt az égei-tengeri szigetek helyzetére nem találták alkalmazhatónak.

(4) Az e rendszer igazgatására és a Tanács által elfogadott feltételek ellenőrzésére vonatkozó részletes szabályokat meg kell állapítani.

(5) A jogi egyértelműség kedvéért a 3112/93/EK rendeletet[3] hatályon kívül kell helyezni.

(6) Az e rendeletben előírt intézkedések összhangban vannak a Borpiaci Irányítóbizottság véleményével,

ELFOGADTA EZT A RENDELETET:

1. cikk

E rendelet megállapítja a 442/2002/EK tanácsi rendelettel módosított 2019/93/EGK rendelet 9. cikke alkalmazásának részletes szabályait.

2. cikk

(1) A 2019/93/EK rendelet 9. cikkében előírt, m.t. minőségi bort adó szőlők folyamatos termeléséhez nyújtott hektáronkénti átalánytámogatást a bortermelői csoportok vagy szervezetek kérésére utalják ki, m.t. minőségi borok előállítására alkalmas szőlőfajtákkal telepített területek tekintetében.

(2) A termelői szervezetek azok, amelyeket az 1493/1999/EK rendelet 39. cikke említ. A görög hatóságok meghatározzák azokat a követelményeket, amelyeket a termelői csoportoknak teljesíteniük kell ahhoz, hogy jogosulttá váljanak a szóban forgó támogatásra, és ezekről értesítik a Bizottságot.

3. cikk

(1) A következő borászati évre vonatkozó hektáronkénti támogatás iránti kérelmeket az érdekelt felek a hatáskörrel rendelkező görög hatóságokhoz nyújtják be az azok által meghatározott időszak alatt, de legkésőbb minden év május 1-jéig. Azonban a 2002/2003-as borászati évre vonatkozó kérelmeket legkésőbb 2002. december 31-én be kell nyújtani.

(2) A támogatás iránti kérelemnek a következőket kell tartalmaznia:

a) a termelői csoport vagy szervezet címe;

b) az m.t. minőségi borok termelésére szolgáló terület hektárban és árban, a helyrajzi számmal vagy a területek azonosításáért felelős szerv által azzal egyenértékűként elismert megjelöléssel együtt;

c) a felhasznált szőlőfajták;

d) a becsült potenciális terméshozam.

4. cikk

A hatáskörrel rendelkező görög hatóság, miután ellenőrizte, hogy a bortermelői csoport vagy szervezet végrehajtotta a jóváhagyott programmal összhangban lévő, a borminőség javítását célzó intézkedést, a támogatás alapját képező borászati év április 1-je előtt kifizeti a támogatást.

5. cikk

A hatáskörrel rendelkező görög hatóság április 30-áig közli a Bizottsággal, hogy mely területekre nyújtottak be támogatás iránti kérelmet, illetve hogy ezek közül melyekre fizették ki ténylegesen a támogatást.

6. cikk

(1) A hatáskörrel rendelkező görög hatóság minden szükséges intézkedést megtesz, hogy biztosítsa azon feltételeknek való megfelelést, amelyek alapján az e rendeletben előírt támogatás nyújtása történik.

(2) A támogatás iránti kérelmeket a meghatározott feltételeknek való megfelelés hatékony igazolását biztosító módon kell ellenőrizni. A támogatási intézkedés fajtájától függően a hatáskörrel rendelkező görög hatóság meghatározza az ellenőrzések végrehajtásának módszereit és eszközeit, valamint azt, hogy mely kedvezményezetteket kell ellenőrizni. A hatáskörrel rendelkező görög hatóság minden esetben, amikor erre lehetőség van, használja a szőlőkatasztert, valamint a 3508/92/EGK rendelet által létrehozott integrált igazgatási és ellenőrzési rendszert.

(3) Az ellenőrzések adminisztratív és helyszíni ellenőrzésekből állnak.

(4) Az adminisztratív ellenőrzés mélyreható ellenőrzést jelent, amelynek adott esetben része az integrált igazgatási és ellenőrzési rendszer adatainak keresztellenőrzése, abból a célból, hogy megakadályozzák a támogatások megalapozatlan párhuzamos kifizetését.

(5) Kockázatelemzés alapján a nemzeti hatóságok véletlenszerű helyszíni ellenőrzéseket végeznek a támogatott területek legalább 5 %-át képviselő támogatási kérelem tekintetében.

(6) A hatáskörrel rendelkező görög hatóság létrehozza a vállalt kötelezettségek, valamint az alkalmazandó rendelkezések megsértése esetében alkalmazandó szankciórendszert, és valamennyi szükséges intézkedést megtesz annak érvényesítése érdekében. A szankciónak hatékonynak, a céllal arányban állónak és visszatartó erejűnek kell lennie.

(7) A közös agrárpolitika finanszírozásáról szóló 1258/1999/EK tanácsi rendelet[4] 8. cikke alkalmazandó.

7. cikk

A 3112/93/EK rendelet hatályát veszti.

8. cikk

Ez a rendelet az Európai Közösségek Hivatalos Lapjában való kihirdetését követő napon lép hatályba.

Ez a rendelet teljes egészében kötelező és közvetlenül alkalmazandó valamennyi tagállamban.

Kelt Brüsszelben, 2002. november 8-án.

a Bizottság részéről

Franz FISCHLER

a Bizottság tagja

[1] HL L 68., 2002.3.12., 4. o.

[2] HL L 184., 1993.7.27., 1. o.

[3] HL L 278., 1993.11.11., 52. o.

[4] HL L 160., 1999.6.26., 103. o.